O, aarde! ’n Nuwe planeet? [Archive] - Wendag - Debating Christianity and Religion Forum
Wendag - Debating Christianity and Religion Forum > Algemeen > Wetenskap en Natuur > O, aarde! ’n Nuwe planeet?
View Full Version : O, aarde! ’n Nuwe planeet?
27th February 2011, 07:14
Die grootste verrassing in die sonnestelsel. Letterlik.
’n Klein, maar groeiende groepie gerekende wetenskaplikes begin al hoe meer wonder of die mensdom in sy soektog na planete in die buitenste ruimte nie dalk een hier in ons eie sonnestelsel misgekyk het nie.
En dat dié planeet, voorlopig genaamd Tyche – ’n volle 5 300 keer so groot soos die aarde, en 4 keer so groot soos Jupiter (tot nou toe beskou as die sonnestelsel se grootste planeet) – kan wees.
Tyche, so meen diegene wat sy bestaan ernstig opneem, is waarskynlik iewers in die Oort-wolk, ’n stuk van die verste, verste buitewyke van ons sonnestelsel, weggesteek.
“Dis so ver weg dat dit omtrent geen sonlig weerkaats nie. Ons het dit waarskynlik net nog nie raakgesien nie,” het prof. John Matese, astrofisikus aan die Universiteit van Louisiana en een van die eerstes wat die bestaan van Tyche gepostuleer het, die afgelope week per e-pos aan Rapport gesê.
Indien Tyche bestaan, sal dit nie net loshande die grootste planeet in die sonnestelsel wees nie, maar ook beduidend verder as Neptunus, tot dusver beskou as die verste planeet in ons stelsel. Tyche is 15 000 keer verder van die son as die aarde.
“Die bewyse dat dit wel bestaan, is meestal die ongewone patroon van komete se wentelbane as hulle vanaf die Oortwolk beweeg,” sê Matese.
Uit dié ongewone koers van komete lei hulle af daar moet ’n enorme hemelliggaam in dié deel van die sonnestelsel wees wat met sy swaartekrag hul wentelbane ontwrig.
Tot dusver is dit egter nog net ’n teorie. Volgens Matese behoort hulle binne die volgende twee jaar die planeet te kan waarneem óf te bewys dat dit nie bestaan nie.
Nasa en die Wise-teleskoop het intussen ook hul kragte vir dié soektog begin inspan.
Volgens prof. Daniel Whitmire, Matese se kollega, bestaan Tyche waarskynlik uit helium en waterstof en het hy sy eie mane.
Dit is ook heel moontlik nie in ons sonnestelsel gevorm nie, maar het van elders hierheen gedryf en is 4,5 miljard jaar gelede in die son se swaartekrag vasgevang.
Uit Rapport (http://www.rapport.co.za/Wereld/Nuus/O-aarde-n-Nuwe-planeet-20110219).